**LÆREPLAN for**

**BØRNEHAVEN BROMBÆRHUSET**

Stokholtbuen 25  
2730 Herlev  
Telefon: 44849898

E-mail: [mail@michaelskolen.dk](mailto:mail@michaelskolen.dk)

Website:www.michaelskolen.dk

**Værdigrundlag for børnene:**Det er værdifuldt at barnet udvikles til ”livets skole”. At barnet styrkes i sin personlige udvikling, gennem styrkelse af sine sanser, sit selvværd og som individ i fællesskabet. Rammerne for barnet skabes i en rytmisk sammenhæng, der giver ro, tryghed og forudsigelighed.

***Derfor vil vi:***

* Skabe gode fysiske rammer som stimulerer barnets sanser ude og inde og dermed også den fysiske og psykiske udvikling.
* Stimulere barnet gennem stemnings skabende aktiviteter (den daglige rytme og årstidsfester).
* Lægge vægt på ro, tid til at udvikle selvfølelse og sociale kompetencer.

**Værdigrundlag for personalegruppen:**

At have respekt for hinandens forskelligheder og kompetencer.  
At alle føler sig værdsat for det man er og det man gør.  
At man kan føle en opbakning.  
At man gerne må evaluere hinanden, på en positiv og objektiv måde.  
At give plads til og hjælpe hinanden (rummelighed), med at udvikle sig fagligt og menneskeligt.  
At vi er venlige, har god tillid, nærvær, er engagerede og positive i hverdagen.  
At man er tro/loyal overfor vores virksomheds værdigrundlag.

**Indholdsfortegnelse**

Børnehavens værdigrundlag  
Indholdsfortegnelse  
Indledning  
Efterligning og Forbilleder  
Det sansende barn  
Det rytmiske barn  
Brombærhusets rytmer, dagsrytme, ugerytme  
Årsrytme  
Barnet som individualitet  
Barnet som socialt væsen  
Billedbevidsthed og fantasikræfter  
Barnets alsidige og personlige udvikling  
Beskrivelse af en fødselsdag  
Sociale kompetencer  
Barnets sproglige udvikling  
Et eksempel på et remseeventyr  
Krop og Bevægelse  
Børnehavens indretning  
Sanglegen  
Den ugentlige Eurytmi  
Ude-arealet  
Nærmiljøet  
Naturen og Naturfænomener  
Kulturelle udtryksformer og værdier  
Det levende ord frem for computeren  
Beskrivelse af Årets Fester i børnehaven  
Bondegårdstur til Kragebjerggaard  
Høstfest  
Sankt Michaelsfest  
Lanternefest  
Adventsspiral  
Jul  
Januar  
Fastelavnsfest  
Påske  
Majfest  
Pinsefest  
Sommerfest  
Festernes betydning  
Afslutning

**INDLEDNING**Brombærhuset er en Rudolf Steiner børnehave, hvor pædagogikken er baseret på at mennesket har forskellige udviklingsperioder.  
Disse perioder inddeles som 7 års perioder; 0-7 år, 7-14 år, 14-21 år. I læreplanen arbejder vi med beskrivelsen af barnets første 7 års periode.  
Pædagogikken arbejder med begreber som at barnet er et efterlignende, sansende samt rytmisk væsen.

**EFTERLIGNING OG FORBILLEDER**Alle børn er født med anlæg, der gør dem i stand til, med deres sanser, at eftergøre indtryk fra omverdenen. Hos barnet er denne evne særlig stærk, hvilket giver barnet mulighed for at tilegne sig forskellige evner fra omgivelserne; sprog, adfærdsmønstre, bevægelsesmønstre osv. Denne særlige efterlignings evne hos barnet fordrer vågne og moralske handlingsmønstre fra barnets omgivende miljø. Forældre, pædagoger osv. må derfor tilstræbe, at de selv og miljøet barnet fungerer i, er forbilledligt og derfor efterlignelsesværdigt.

**DET SANSENDE BARN**Mennesket oplever og optager verden gennem sine sanser. Når barnet skal tilegne sig noget fra omgivelserne, er det selvsagt gennem dets sanser at dette foregår. Derfor er en pleje af disse af stor nødvendighed for at barnet kan optage omverdenens indhold på bedst mulig vis. Derudover er det også af stor vigtighed at pointere at sanseapparaterne, hos det opvoksende barn, i sig selv videre dannes og stimuleres gennem sanseoplevelserne. Ud fra vores synspunkt er en stimulation af sanserne derfor ikke en overstimulering af disse, men en skånsom pleje. Et roligt, naturligt og æstetisk miljø er fordrende stimuli for sanserne.

**DET RYTMISKE BARN**Mennesket lever i rytmiske eller cykliske naturgivende omgivelser og er derfor også i sig selv rytmisk af natur. Dette kommer til udtryk ved bl.a. dagsrytmer, ugerytmer, månedsrytmer og årsrytmer samt åndedrættets og pulsens egen-rytme. Fra barnets fødsel stilles mennesket, ved hjælp af omgivelsernes kulturelle miljø, ind i denne virkelighed på en ordnet måde, hvilket bl.a. er med til at skabe ro, stabilitet, overskuelighed og gryende bevidsthed om verdenen og sig selv. I institution er det vores ønske og pligt at skabe et sådan miljø.  
Dagen opbygges så den består af forskellige gøremål, der gentager sig hver dag, over hele ugen  
Eller der er aktiviteter der følger årets rytme. Gøremål tager udgangspunkt i hele børnegruppen og hvordan de enkelte børn trives.  
Derved skabes trygge rammer, en tryghed der giver barnet et bedre selvværd og tillid til sine omgivelser. Barnet får mulighed for at hvile i sig selv, kan have overskud til at skabe gode lege (sociale kompetencer) med andre børn og kan virke i fællesskabet. En hjælp på vejen til en dag at blive en del af de ”store” i børnehaven, der gennem deres virke kan ”vise” vejen og være gode forbilleder for de mindre børn. Og selv være parat til at blive et skolebarn.

**BROMBÆRHUSETS RYTMER:**

**DAGSRYTME:**

Morgentegning: Når barnet møder, tegnes der en tegning. Her får barnet mulighed for at komme stille og roligt ind i børnehaven og samtidig have mulighed for at småsnakke med de andre børn om løst og fast.  
Sangleg  
Brød og frugt  
Fri leg: Udendørs  
Frokost  
Eventyr : altid årstidsrelateret  
Små aktiviteter der er tilpasset årstiderne eller ugerytmen.  
Fri leg  
Eftermiddagsmad.

**UGERYTME:**

**Mandag:**Gåtur til Brombærskoven. Sangleg i skoven. Der kravles i træer, gynges i grene, snittes med dolk, spilles med bold eller leges med små kastepuder.  
Frokost: Risen-, Hirse- eller Speltgrød.  
Eventyrfortælling.  
Fri leg/aktiviteter  
Eftermiddagsmad: Brød med smør, ristede solsikkekerner eller sesamfrø samt diverse stykker frugt og grøntsager.

**Tirsdag:**Sangleg  
Fri leg/ de ældste børn maler ”vådt i vådt”  
Frokost: Forskellige former for brød med diverse slags pålæg, kun vegetarisk og af Økologisk biodynamisk kvalitet. Børnene smører selv deres frokost.  
Eventyrfortælling.  
Fri leg/aktiviteter  
Eftermiddags mad.

**Onsdag:**Sangleg  
Der bages boller til frokost sammen med børnene.  
Fri leg/Der ordnes grønsager til torsdagssuppen sammen med børnene.  
Frokost: boller med diverse slags pålæg  
Eventyrfortælling.  
Fri leg/aktiviteter  
Eftermiddagsmad.

**Torsdag:**Eurytmi   
Fri leg.  
Frokost / grøntsagssuppe og pasta.  
Eventyrfortælling  
Fri leg / aktiviteter  
Eftermiddagsmad.

**Fredag:**Vi går tur om Sømosen og har frokost med.  
Fri leg  
Kl. 12.30 er vi tilbage i børnehaven.  
Fri leg  
Eftermiddagsmad.

Den frie leg foregår det meste af året ude, enten på vores legeplads eller i vores naturskønne nærmiljø. Den frie leg er, som ordet indikerer, en ikke struktureret aktivitet, som børnene for det meste foretager på eget initiativ. De voksne kan dog være igangsættere i de tilfælde hvor børnene behøver hjælp, eller som inspiratorer for nye lege.

**ÅRSRYTME:**Det nye år begynder i januar med Helligtrekonger spil. Herefter følger Fastelavnsfesten, Påskefesten, Majfesten, Pinsefesten. Sommerfesten , der også er et farvel til de store børn, der skal i skole. Efter sommerferien tager vi på høst tur til Kragebjerg, hvor vi høster korn sammen med bondemanden - korn vi skal brug til vores Høst fest, hvor vi dækker op med alle de grøntsager, frugt og bær, som sommeren har frembragt. Herefter følger Michaels festen. November laver vi lanterner, til vores Lanternefest. I Adventstiden holder vi Adventsfest og i December spiller vi Julespil.  
Beskrivelse af alle årstidsfesterne kan ses under punktet Årstidsfester side 14, men hér følger en beskrivelse af Høstturen og Høstfesten:

**Høsttur:** Kort tid efter sommerferien tager hele børnehaven inkl. forældre på en heldagstur til den biodynamisk drevne gård, Kragebjerg. Børnene får en rundtur på gården, hvor de af bondemanden bliver introduceret for gårdens dyrehold, osteproduktion mm. Turen kulminerer med at børnene sammen med bonden får høstet en mængde korn, som sammen med andre produkter fra gården skal bruges til børnehavens Høstfest. Udover at høst turen giver et uvurderligt kulturbillede og årstidsbillede, har turen også et givende socialt aspekt for både børn, forældre og pædagoger.

**Høstfesten:** I ugerne op til høstfesten forbereder børnene, ved diverse aktiviteter, forskellige produkter til festen. Bl.a. skal det hjembragte korn tærskes og males på diverse kværne. Stråene bruges til høstkranse. Det malede mel bliver til sidst brugt til at bage et stort fælles høstbrød.  
På selve festdagen tager børnene på tur til den nærliggende skov. Imens forvandles hele børnehaven til en stor eventyrscene med et veldækket langbord i centrum, hvor de forskellige produkter som børnene har medbragt og lavet, ligger. Når børnene kommer tilbage iklædes drengene høstveste og pigerne forklæder. Ved selve festen fortælles et eventyr om Kong Gulerod og den tilfangetagede prinsesse på Æblebjerget. Grøntsagerne og frugterne indgår som forskellige figurer i fortællingen. Efter eventyret bliver høst lysene tændt. Et for månen, solen, stjernerne og børnene. Høstbrødet spises med vores selvgjorte smør og diverse retter indtages.  
I ugerne op til høstfesten har vi sunget adskillige sanglege omhandlende høsttiden.

**Barnet som individualitet**Hvert barn har sin helt egen individualitet som kræver at vi voksne ”ser” det. At hvert barn besidder en indre særegen, individuel kerne er en vigtig del af institutionens grundlag. Denne individualitet er for os ikke kun et udtryk af miljø og arv, men også et udtryk for at mennesket er bærer af et højere selv.

**Barnet som socialt væsen**Mennesket er et socialt individ, hvilket bl.a. indebærer at eksistens uden medmenneskelig samvær ikke skaber et helt menneske. At børn har brug for forbilledlige voksne er som før nævnt nødvendigt, men børn har også brug for at kunne spejle sig - og handle i relationer børn imellem. For ved sådanne møder oplever barnet på konkret vis, at udleve indlærte sociale mønstre og vundne kompetencer. Den frie leg og bundne aktiviteter vægtes lige højt.

**Billedbevidsthed og fantasikræfter**Tanke:billedbevidsthed og fantasikræfter  
Følelse:stemning, kunstnerisk aktivitet osv.  
Vilje: handling, motorik  
Barnet er i et lærende miljø som grundlag for at være et menneske i samfundet.

**BARNETS ALSIDIGE OG PERSONLIGE UDVIKLING**Vi vil i det daglige arbejde med at udvikle barnet i sig selv og i et fællesskab, med udgangs punkt i at barnet er på vej i livet. Hvor barnet udvikles med respekt for dets alder, herunder hvad der er sundt for barnet og hvad det kan kapere.

At børn og voksne udvikler sig i samhørighed med hinanden, hvor der drages omsorg og forståelse for hinanden. At barnet gennem denne proces udvikler empati for sine medmennesker og derved opnår glæden ved at være sammen med andre. At barnet opfordres til at danne venskaber.

Derved støttes barnet til et godt selvværd så det har mod på selv at tage initiativ til at gå ”ud i livet” og gå i gang med at opsøge de andre børn, især i legen. Pædagogerne er engagerede i barnets hverdag, dets læring, udvikling, omsorg og tryghed.  
Når trygheden er tilstede kan barnet med større ro og nysgerrighed deltage i hverdagens lege og gøremål.

Vi vil i hverdagen møde barnet, mor og far. Vi hilser godmorgen ved at give hånd til barn og voksne. Når barnet skal hjem, gives der igen hånd, mens barnet samtidig hopper farvel og vi sammen siger: ”farvel og tak for i dag og på gensyn i morgen” (rytmisk).

* Børnehaven må inddrage barnet i fællesskabet, ”vi gør noget sammen”. For at få suppeskal der skrælles grøntsager. Vi besøger bondegården hvor vores grøntsager kommer fra.
* Vi gør ting i det daglige der giver barnet mulighed for at efterligne og være deltagende, vi saver brænde, der skal laves bål. Bordet skal dækkes osv.
* Barnet skal kunne skabe og efterligne i  legen på egen betingelser.
* Børnehaven arbejder med at skabe gode stemninger, som lagres i det indre.
* Ved vores årstidsfester eller fødselsdage skabes rummet efter festen.

Når barnet har fødselsdag er det en særlig dag, der i børnehaven fejres, så både barn og forældre fremhæves for alle i børnehaven.

**Beskrivelse af en fødselsdag:**Fødselsdagsbarnet, med mor og far ankommer til børnehaven om morgen. Alle venter i garderoben, Barnet får lang fødselsdagskappe og krone på. Der vælges to-tre hjælpere, børn i samme aldersgruppe, som også får kapper på.  
Nu synges alle op at stå:

”For når Lise lille holder fødselsdagsgildeså må Peter lille være med”

Når alle er sunget op går man i en lang række ind på stuen.

Børnene sidder i en hestesko, så de kan sidde og se på barnet som sidder i egen kurvestol, mor og far sidder i kurvesofaen ved siden af barnet. Foran mor, far og barnet er der anrettet et lille lavt bord med fødselsdagslys , krystaller, en gave lagt under det antal silketørklæder barnet fylder, samt et trylle lys (bivokslys som holdes med kort afstand over en anden flamme og som så mirakuløst ”tænder af sig selv”)

Der bliver nu fortalt et fødselsdagseventyr for barnet, ind i eventyret flettes vigtige begivenheder, eller oplevelser, i barnets liv som pædagogen har fået fortalt af forældrene. Efter eventyret tændes trylle lyset, der går rundt til hver barn i hesteskoen, mens der synges:

”Sig himlen frydes hver gang på jord et menneskebarn skal fødes da lyder engelens jubelkor og blinkene stjerner mødes”  
”Sig himlen glædes hver gang på jord et fødselsdagslys vi tænder da rækker vi hænderne mod det bord - til Lise vi lyset sender”

Barnet puster lyset ud. Nu hjælper de to hjælpere med at holde en stol hvor barnet springer et Fødselsdagshop ind i det nye år, dernæst tæller barnet de små silketørklæder, hvor under der er gemt en gave. Barnet pakker gaven ud og der synges:

”Det er Lises fødselsdag, chokoladekager som hendes mor hun bager hun skal have en lille hest, og den kan sige: prrrrr"

Barnet går derpå rundt og viser sin gave til alle børnene. Så synges der:

”/ Lise har fødselsdag, og det har hun nu hvor det er i dag /og hør nu har hvordan vi alle spille vil"

Barnet bestemmer to instrumenter. Nu holder de to hjælpere kagefadet, og fødselsdagsbarnet deler kage ud. Når kagen er spist, synges :

” I dag er det Lises fødselsdag hurra, hurra, hurra hun sikkert sig en gave får, som hun har ønsket sig i år med dejlig chokolade og kager til”  
”Og når hun hjem fra børnehave går hurra, hurra, hurra så skal hun hjem og holde fest, og dem der kommer med som gæst for dejlig chokolade og kager til”  
”Til slut vi synger højt hurra, hurra, hurra, hurra, gid Lise længe leve må, og sine ønsker opfyldt få med dejlig chokolade og kager til.  
Barnet puster sin lys ud, fødselsdagsfesten er færdig.

Barnet, samt forældrene, kommer i centrum for os alle i børnehaven, og vi hører barnets egen livshistorie fortalt.

**Sociale kompetencer**For at barnet kan udvikle sine sociale kompetencer må de basale forudsætninger være til stede: Barnet skal kunne føle sig trygt, møde forståelse, imødekommenhed, blive lyttet til/på, føle sig accepteret, kunne være tilstede i dagligdagen.  
Barnet må kunne mærke, at det er en del af fællesskabet og er aktiv i dette. Børnene hjælper og udviser omsorg for hinanden, de store hjælper de små, de ser til at alle er med.  
De voksne er synlige og der er en god stemning blandt børn og voksne, en god omgangstone. Der tales pænt og gerne med humor.  
De voksne må støtte med en positiv konfliktløsning. Danne gode legerammer, så barnet gennem legen kan opnå sociale kompetencer, udvikle venskaber. De voksne er på forkant med legen så drilleri denne vej forebygges .Vi bygger huler, hjælper hinanden med at løfte de tunge gryder.  
Børnehavens fysiske rammer danner grundlag og opfordrer til social leg   
Aktiviteter fordrer til socialt samvær gennem årstidsfesterne, eventyrfortælling, sangleg og fælles gøremål.  
Hvis det iagttages at et barn ikke fungerer socialt, må der udformes en handlingsplan Måske skal barnet hjælpes med at få succesoplevelser, så barnets selvværd styrkes.

**Barnets sproglige udvikling**I de første 7 år af barnets liv grundlægges barnets forudsætninger for at kommunikere ved hjælp af sproget. Barnet øver sig i at sætte ord på den indre verden, så omverdenen kan forstå og tage imod de oplevelser barnet har. Barnet kan gøre sig forståelig og kommunikere med andre, samt udvikle og fastholde sin identitet og selvfølelse.

I børnehaven får/har barnet daglig kontakt med børn og voksne, der giver mulighed for at få erfaring i at udtrykke sig sprogligt. Barnet får kontakt med et rytmisk, musikalsk og billeddannende sprog bl.a. gennem vores daglige sangleg og eventyrs fortælling, hvori der findes ordspil, rim, remser og fingerlege der udvikler den sproglige nysgerrighed og opfordrer til kropslig bevægelse.

Sproget forbinder sig med bevægelse, det har en rytme der lagrer sig i hukommelsen og i kroppen.  
Barnet øver sproget i den frie leg, hvor det indgår i samspil med de andre børn.  
Barnet får i hverdagen mulighed for at blive ”hørt” og andre må vente til det bliver deres tur til at fortælle.  
De voksne udviser forståelse og respekt for barnets alderssvarende sproglige udvikling.   
Er samtidig opmærksomme på deres egen sprog brug, at det er nuanceret og tydeligt.  
Barnet skal opleve de voksne som gode forbilleder der anstrenger sig bevidst i at bruge sproget aktivt, direkte og konstruktivt, så de får mulighed for en god efterligning. Det talte sprog og kropssprog skal være i overensstemmelse.

Ved det daglige eventyrs fortælling, anvendes der små håndlavede bord-dukker som selv kan stå, og som pædagogen flytter rundt på, så de følger eventyret. Eventyret har pædagogen lært udenad, så det kommer indefra og pædagogen altid kan overskue børneflokken uden at ”ryge ud” af eventyret. Barnet får således mulighed for at udvikle sprogdannelse og danne indre billeder.

**Et eksempel på et remse-eventyr:**Der var engang en kone, der havde syv sultne skrige unger og til dem bagte hun en pandekage. Ungerne stod rundt om den og ventede, og bedstefar sad og så til.

”Ah, lad mig få lidt pandekage, mor jeg er så sulten!”  
”Ah, kære mor! sagde den anden.  
”Åh, kære, lille mor!” sagde den tredje.  
”Åh, kære lille, søde mor!” sagde den fjerde.  
”Åh, kære lille, søde, rare mor!” sagde den femte  
”Åh; kære, lille, søde, rare, gode mor!” sagde den sjette.  
”Åh kære, lille, søde, rare, gode, flinke mor!” sagde den syvende.

Alle bad de om pandekage, den ene pænere end den anden, for de var så sultne og så flinke.

”Ja, lille børn, vent bare til den vender sig,” sagde hun. – ”Til jeg får den vendt,” skulle hun have sagt – ”så skal I få pandekage alle sammen.”

Da pandekagen hørte det, blev den bange, og lige med et vendte den sig af sig selv for at komme ud af panden. Men den faldt bare ned igen på den anden side. Da den var blevet bagt lidt på den side også, så den blev fastere i kødet, sprang den ned på gulvet og trillede som et hjul ud gennem døren og hen ad vejen.

”Hov!” råbte konen og satte efter den med panden i den ene hånd og skeen i den anden, så hurtigt hun kunne, og efter hende kom børnene, og bedstefar kom hinkende til sidst.

”Hov, vil du vente! Stands den! Snup den!” råbte de i munden på hinanden og for af sted for at fange den igen. Men pandekagen trillede og trillede, og lige med et var den så langt væk, at de ikke kunne se den længere, for pandekagen var hurtigere til bens end dem alle. Da den havde trillet et stykke, mødte den en mand.

”Goddag, pandekage,” sagde manden.  
”Goddag, mand brand,” sagde pandekagen.  
”Kære pandekage, tril ikke så hurtigt , men vent lidt ,så jeg kan spise dig”, sagde manden.  
”Når jeg kan løbe fra kone krone, bedstefar, og syv sultne skrigeunger, så kan jeg også løbe fra dig, mand brand,” sagde pandekagen og trillede, og trillede, til den mødte en høne.  
”Goddag, pandekage”, sagde hønen.  
”Goddag, høne pøne,” sagde pandekagen.  
”Kære pandekage, tril ikke så hurtigt, men vent lidt ,så jeg kan æde dig”, sagde hønen.  
”Når jeg er løbet fra kone krone, bedstefar, syv sultne skrigeunger og mand brand, kan jeg vel også løbe fra dig høne pøne, sagde pandekagen og trillede som et hjul hen ad vejen. Så mødte den en hane.  
”Goddag pandekage,” sagde hanen.  
”Goddag hane pane,” sagde pandekagen.  
”Kære pandekage tril ikke så hurtigt, vent lidt så jeg kan æde dig,” sagde hanen.  
”Når jeg kan løbe fra kone krone, bedstefar, syv sultne skrigeunger, mand brand, høne pøne, kan jeg vel også løbe fra dig, hane pane,” sagde pandekagen og gav sig til at trille og trille, så hurtigt den kunne. Da den havde trillet et langt stykke, mødte den en and.  
”Goddag, pandekage, sagde anden.  
”Goddag, ande vande”, sagde pandekagen.  
”Kære pandekage, tril ikke så hurtigt, men vent lidt, så jeg kan æde dig;” sagde anden.  
”Når jeg er løbet fra kone krone, bedstefar, syv sultne skrigeunger, mand brand, høne pøne, hane pane kan jeg vel også løbe fra dig ande vande,” sagde pandekagen og trillede og trillede, så hurtigt den kunne. Da den havde trillet et langt, langt stykke, mødte den en gås.  
”Goddag, pandekage,” sagde gåsen.  
”Goddag, gåse våse,” sagde pandekagen.  
”Kære pandkage, tril ikke så hurtigt, vent lidt så jeg kan æde dig,” sagde gåsen  
"Når jeg er løbet fra kone krone, bedstefar, syv sultne skrigeunger, mand brand, høne pøne, hane pane, ande vande, kan jeg vel også løbe fra dig, gåse våse, sagde pandekagen og trillede af sted igen. Da den havde trillet et langt stykke, mødte den en gase.   
”Goddag, pandekage”; sagde gasen.  
”Goddag, gase vase”, sagde pandekagen.  
”Kære pandekage, tril ikke så hurtigt, vent lidt så jeg kan æde dig” sagde gasen.  
”Når jeg er løbet fra kone krone, bedstefar, syv sultne skrigeunger , mand brand, høne pøne, hane pane, ande vande, og fra gåse våse, kan jeg vel også løbe fra dig, gase vase”; sagde pandekagen og gav sig til at trille det hurtigste, den kunne.

Da den havde trillet et langt stykke, mødte den en gris.

”Goddag, pandekage”, sagde grisen.  
”Goddag, gyltegrisesylte,” sagde pandekagen. og gav sig til at trille det hurtigste, den kunne.  
”Nej, vent lidt,” sagde grisen,” du har vel ikke så travlt. Vi to kan da i ro og mag følges gennem skoven. Der skal ikke være så sikkert derinde”. Det syntes pandekagen, der kunne være noget i, og så fulgtes de ad. Men da de havde gået et stykke, kom de til en bæk. For grisen var det ingen sag at komme over, for den kunne flyde på flæsket. Men pandekagen kunne ikke komme over. ”Sæt dig op på min tryne,” sagde grisen, ”så skal jeg fragte dig over”.

Det gjorde pandekagen.

”ØF-NØFF” sagde grisen og slugte pandekagen i en mundfuld. Og da pandekagen ikke kom længere, er historien heller ikke længere.

OG SNIP SNAP SNUDE - SÅ ER DET EVENTYR UDE.

Det er vigtigt i den sproglige kontakt:

* At sproget gennem eventyret og sanglegen udvikler og udfordrer barnet.
* Det enkelte barn støttes i sin spontane interesse for sproget.
* Barnet støttes i sin egen interesse for det spontane skriftlige sprog.
* Barnet støttes i at kommunikere. F.eks. anvendes sproget i konfliktløsning med andre børn.
* Barnet skal opleve forskel på hvor, og hvordan der kommunikeres: indendørs, udendørs.
* At barnet kan føle sig trygt forstået, så det får mod til at udtrykke sig.
* At de voksne opmuntrer og støtter hver enkelt barn i at udtrykke sig, udviser ro og giver barnet tid.
* De voksne må med deres pædagogiske kompetence, hjælpe og styrke de børn som har svagheder, er usikre og føler sig udsatte.
* At der sættes ind for de børn der ikke udvikler sig sprogligt, alderssvarende: PPR, talepædagog
* At der skabes inspirerende legemiljø, der giver barnet lyst til at udvikle legen og anvende den

HVIS BARNET IKKE UDVIKLER SIG SPROGLIGT OG IKKE ER ALDERSVARENDE?

* Pædagogen observerer og iagttager barnet, alderssvarende udvikling, sprog nuancer og ordforråd.
* kontakt til hjemmet,
* Evt. hjælp udefra, den kommunale PPR, talepædagog

**KROP OG BEVÆGELSE**Med udgangspunkt i at børnenes motoriske udvikling har betydning for deres evne til rum-orientering, egen kropsopfattelse, og forståelse for omverden, lægges der vægt på den betydning bevægelse har af udvikling for barnets krop, og organer i de første syv leveår.  
Barnet skal have mulighed for at røre sig, udvikle sine motoriske færdigheder, beherske kroppen, finde egne grænser, bevare / finde et naturligt forhold til omverdenen - hvilket vil styrke barnets mod og selvfølelse.

**HVORDAN UDVIKLER VI BARNET GENNEM KROP OG BEVÆGELSE?**

**Børnehavens indretning**:  
Indretningen bør lægge op til stemninger som frembringer en hjemlig hygge.  
Farvevalg på vægge og gardiner bør være afdæmpet.  
Indretningen må tilskynde til barnets bevægelse, både inde og ude. Således at barnet kan udvikle sig motorisk, lære at beherske sin krop og tage mod udfordringer.

**Sanglegen**:  
Må indeholde forskelligartede bevægelse, retninger. Fra store bevægelser med hele kroppen til små bevægelser som der er i fingerleg. Sanglegen planlægges så barnet kommer fra hovedet ned til tæerne, bevægelser der er afpasset til sang, rim og remser.

Sanglegen afsluttes med små fine bevægelser. Alle vores sange er årstidsbestemt og vi anvender sange i perioder af 2-3 uger ad gangen. Når de nye sange introduceres, er børnene optaget af at lære de nye sange at kende og efterligner den voksne der har sanglegen. Sanglegen er ofte bygget op med en lille historie ind imellem sangene.

EKSEMPEL PÅ SANGLEG OP TIL PINSEFESTEN:

”Kære sol vi de skinne på alle os herinde  
over folk over fæ, over mark over træ  
over bakke over dal ind i kongens sal.  
Kære ven gå ej bort men skin i morgen klart igen.  
Skin på Peter, skin på Lotte, skin på...................

(Denne sang synges ved alle sanglege, hvor alle nævnes også dem der ikke er til stede).

”Se se se her er en fuglerede kvitte-vitte-vitte-vit  
her er en fuglerede”  
”Se se se der er 3 under i den kvitte-vitte-vitte-vit  
her er 3 under i den.”  
”Hør hør hør de pipper og de støjer kvitte-...  
de pipper og de støjer”  
”Se se se nu kommer deres moder kvitte-...  
nu kommer deres moder.”  
”Se se se hun har en orm i næbet kvitte-...  
hun har en orm i næbet.”

(Et barn er fuglemor og 3 børn fugleunder alle i kredsen er fuglereden, der gøres fagter til sangen der illustrerer det man synger).

”Flyv lille påfugl hjemad vil du, hjemad vil du,hjemad vil du.  
Flyv lille påfugl hjem ad vil du, hjem igen”.

”Tog sig en mage ib-skib-skalle-akke-makke-dalle,, ib-skib-skalle.  
Tog sig en mage, ib-skib skalle-akke makke dalle.”

”Magen hed Lotte, ib-skib-skalle-akke- makke- dalle, ib-skib-skalle  
magen hed Lotte, ib-skib-skalle-akke- makke-dalle.

(Et barn ”flyver” rundt i kredsen, ind under opløftet arme, vælger sig en ven der danser sammeni midten af rundkredsen).

”Flyve flyve flyve hen over mosen,  
hør alle frøer de kvækker, kvæk, kvæk,kvæk”.  
”Flyve flyve flyve hen over skoven,  
hør alle fugle de pipper pip, pip, pip.”  
”Flyve flyve flyve Hen over søen,  
hør alle ænder de rapper rap, rap, rap.”  
”Flyve flyve flyve hen over haven,  
plukke et æble i toppen af et træ.”  
”Flyve flyve flyve hen over børnehaven,  
se alle børnene de råber hej, hej, hej.”

(Her går alle i rundkreds og ”flyver” med sine arme, vinker , hopper som er frø osv.)

Fingerlege.(Bevægelserne gøres med versene):

”Spurven flyver muntert op  
Men spurven flyver rask afsted  
svinger sig mod træes top  
hvor kat kan ikke følge med.  
  
Men hvem står mon på lur  
Den går i hi for natten  
hvor kat på søndagstur.  
mens piphans griner af den.”

”Ænder og gæs gik på græs midt i kongens have  
lag et æg slog mod væg , kaldte det for røreæg.”

(Hænder og finger er ænder og gæs der går på gulvet, slår hænderne mod hinanden, arm laver form som en skål der røres i med den anden arm.)

”To fugle lå i en rede og puttede varmt der nede.  
Den ene vågner, flager, flyver et stykke og kommer tilbage igen.  
Den anden vågner flager, flyver et stykke og kommer tilbage igen.  
To fugle lå i en rede og puttede varmt der nede.”

(Hænderne formes som en rede, hver hånd er der fugle der vågner og flyver ud i en flyve bevægelse.)

Alle sangleg afsluttes med brød , frugt og vand.

**Den ugentlige eurytmi:**En gang om ugen har vi eurytmi i stedet for sangleg.  
Eurytmi er et græsk ord og betyder: skøn bevægelse eller rytme. Eurytmistens bevægelser er knyttet til sproget. idet hvert bogstav har sin egen bevægelse. Ligeledes har hver tone og interval i musikken sin bevægelse.   
Eurytmien har til hensigt at udvikle et harmonisk forhold mellem bevægelse og fantasi, musik og sprog. Den hjælper barnet til at være i egen krop og opøve rumfornemmelse.  
En uddannet eurytmist kommer til børnehaven og udøver eurytmi med børnene og pædagogerne.

En eurytmistund varer ca. 30 min. og indeholder rytme, levende musik og sprog, hvortil eurytmisten gør forskellige harmoniske bevægelser, som barnet gør efter. Det er bygget op over en historie som i sanglegen. Barnet styrkes i det grov- og fin motoriske samt sproget.

**Udearealet :**Legepladsen indrettes som en ”have”, med blomster bede og små nyttehaver. Samtidig tænker vi ”læring” når legepladsen indrettes. Denne skal kunne fordre til social fællesleg og give mulighed for at udfordre egne motoriske grænser.  
Det er vigtigt at barnet selv udvikler denne evne og ikke får fysisk hjælp af en voksen.  
”Haven” skal stræbe efter et varieret terræn, små bakker man kan trille på, træstubbe man kan gå på, og hoppe ned fra. Sandkasse, legehuse man må kravle op på. En lille bro med trappe. Kravletræer. Sandkassen er rammet ind af træstubbe således at barnet kan gå på disse som en ”balancebom”.

**Nærmiljøet:**Børnehaven ligger nær Sømosen som vi har stor glæde af.  
En gang om ugen går vi rundt om mosen, hvor vi ser på fugle, plukker siv, følger med i årstiderne. Der leges i et stort æbletræ og Mirabelle krat. Vi går i Brombær-skoven, en lille nærliggende skov med et stort Brombærkrat, her kravles der i træer, samles blade, spilles med boldt, bygges huler og gynges i et reb der er hængt op i et træ. Vi spiser frokost i skoven året rundt.

Ved Brombærskoven ligger der store dejlige bakker som vi triller ned ad og løber på. Dette styrker opøvelsen af balancen. Om vinteren når sneen falder, kælker vi.

Børnehaven støtter op om den fysiske sundhed ved at give god varieret, nærig kost. **Maden** er vegetarisk af økologiske eller biodynamiske råvarer. Madlavning hører til de daglige gøremål, vi ordner grøntsager dækker bord, vasker op, bager boller. Børnehaven tilrettelægger sin hverdag så barnet får mulighed for at stimulere deres sanser igennem madlavningen, bål i haven, lege med naturmaterialer, årstidsfesterne.

**NATUREN OG NATURFÆNOMENER**

Gennem egen naturoplevelser får barnet forståelse for- og skabes interessen for naturen.  
På disse alderstrin er det vigtigt at barnet tilegner sig naturens lovmæssigheder og fænomener gennem at sanse og opleve på egen krop og derved selv at erfare sin egen erkendelse af naturens sammenhæng, ikke gennem lange udredninger fra den voksne.  
Vi mener at barnet først selv må opleve, for så senere i skolelivet at få de natur-videnskabelige forklaringer.  
Børnehaven er beliggende ved Sømosen, vi har derfor rig mulighed for at følge med i alle årstiderne.  
Vi følger Grågæssene der kommer til os i Februar for senere at få unger,  
Vi ser det store æbletræ blomstre, for så i September at give os æbler.  
Vi plukker siv og blomster til børnehaven.  
Vi går i Brombærskoven, plukker brombær, kravler i træer, triller på bakkerne, om vinteren kælker vi.   
Vi går tur om hele mosen, går i fugletårnet og kan se udover hele mosen og de mange fugle.  
Vi hører Gøgen, Nattergalen og ser Vandrefalken på evig jagt efter mus.  
Vi ser og hører frøerne der kommer hoppende til stor glæde for alle børn.  
De mange snegle der kigges på, når vi går tur.  
Vi samler pinde der leges med, de kan være mange ting i en leg, men de kan også samles til vores bål.  
Vi samler grankogler, kastanjer der leges med i børnehaven.  
Børnene får en oplevelse af jord, ild, luft og vand  
I børnehaven stimuleres sanserne gennem naturmaterialer som silke, træ, uld og metal.  
Vi besøger bondegården, hvor der høstes, hoppes i hø, og vi ser dyrene på gården.  
Vi får halm med fra bondegården, så der i børnehaven kan leges i halm.  
I sanglegen synger man sange der passer til årstiden.  
Eventyret følger den tid vi er i.  
Vi pynter op i børnehaven der svarer til årstiden.

I naturen lærer børnene at passe på de små snegle som de så gerne vil have - de må i en gryde med græs. og de bor altid i naturen, ikke i lommen.  
*Eks.: der er ved æbletræet fundet en frø, straks råbes der :”hvem vil se en frøøøø.”  
Flere børn kommer til. Nu samles der græs og der laves en stor rede, den kan bo i. Når den hopper ud, hjælpes den tilbage igen. Indimellem løber et barn hen til de andre børn der leger skib i et træ. ”Kom og se en frøøø....” Ja, vi kommer nuuuu....”  
Legen varer 1 times tid til vi skal spise, så slippes frøen ud i sin egen natur igen.*

**KULTURELLE UDTRYKSFORMER OG VÆRDIER**Børnene skal have mulighed for at forstå egen og andres kultur.  
Børnehavens holdning er at alle mennesker er ligeværdige uanset køn, race, sprog m.m. Gennem vores opvækst påvirkes vi af hvorledes kulturen og vores fælles kulturarv formidles. De voksne må derfor være de rette forbilleder for hvordan vi omgås hinanden. Vi lægger vægt på høflighedsfraser som ”godmorgen”, hvor vi hilser på hinanden med et håndtryk - det samme når vi siger ”farvel”.  
I børnehaven oplever vi børn der er flersprogede. De kan f.eks. lære os andre at tælle på det ekstra sprog de kan.  
Børnehaven arbejder med kulturelle udtryksformer og værdier, som madkultur. Vi synger f.eks. en ”madsang” før og efter maden. Vi har også vores årstidsfester (se beskrivelsen af disse fester).  
Gennem disse fester skaber der gode stemninger, der lagres i det indre hos barnet.  
De største børn kommer i teater, vi maler og tegner.

**DET LEVENDE ORD FREM FOR COMPUTEREN**

Vi anser det levende ord og den menneskelige kontakt som væsentlig i vores hverdag. Derfor møder børnene de voksne i hverdagen uden brug af f.eks. CD-afspiller og computer.  
Vi fremgår som efterlignelsesværdige voksne som tænder lys, synger, fortæller eventyr – alt sammen med os selv som udgangs punkt.  
Ud fra vores værdigrundlag er det vores holdning at computeren som medie ikke hører til i en børnehave. Bl.a. fordi at der ikke er tale om noget levende, men en reproduktion af det levende og at det også er abstrakt i sin grundform og blot hører en anden 7 års periode og skolegangen til.  
Vi mener at barnet skal opleve gennem egen sanser og krop. (Forældre bliver orienteret om dette ved vores optagelses samtaler).

**BESKRIVELSE AF ÅRETS FESTER I BØRNEHAVEN**

**BONDEGÅRDSTUR TIL KRAGEBJERGGAARD:**I August mødes børn og forældre på Kragebjerggaard (Store Merløse).  
Vi besøger bondemand Henrik og hans kone Lene.   
Vi mødes på gårdspladsen kl. 10, hvor vi starter med de høstsange, som vi har sunget i børnehaven til sangleg. Herefter går vi i marken med Henrik der høster med le og vi binder neg.  
Disse neg sammen med halmballer kommer med til børnehaven som vi skal bruge til vores høst fest.  
Herefter må alle trække en gulerod op hver. Vi besøger grisene og køerne. Vi spiser vores medbragt madpakker. Børnene leger på høloftet og hilser på kattene, mens de voksne kan købe ind i gårdbutikken.

**HØSTFESTEN:**Inden høstfesten tærsker vi det høstede korn, og samler det omhyggeligt sammen. Vi ryster piskefløde i små glas med låg, hvor det mirakuløst bliver til smør.  
Kornet males til mel, der bruges til det store fælles høstbrød vi spiser til festen. Vi binder selv små høstkranse til hvert barn, som pyntes med årstidens blomster og bær.  
På selve dagen kommer børnene med hver deres grøntsag, frugt, kage eller andet til festen. Det hele lægges på et stort bord.  
Nu går alle i skoven, imens er der en voksen der er tilbage og forvandler det hele til et stort høsteventyr, på det langbord vi alle skal spise ved.  
Inden festen får alle drengene veste på og pigerne forklæder.  
Nu kommer alle ind og sidder ved det store langbord. Der synges” Eventyr kom til mig, jeg vil gerne høre dig” og så begynder fortællingen om Kong gulerod og om prinsessen der sidder til fange oppe på det store æblebjerg. Eventyret fortælles med de grøntsager og frugter børnene har haft med.. Det er her væsentligt for børnene at man i historien nævner det forskellige de har haft med, man hører hvisken:”Det har jeg haft med”.  
Efter eventyret bliver høst lysene tændt, et for månen, solen, stjernerne og børnene.  
Herefter spises høstbrødet vi har bagt dagen før med vores kærnede smør.  
Vi nyder alle de lækre retter og den gode stemning.  
Alle får i dag deres pyntede høst krans med hjem.

**SANKT MICHAELSFESTEN:**Forberedelsen til festen tager sin start i ugerne op til selve dagen.  
Her samler vi grene der snittes til et sværd. Der laves stjernebånd af sølvkarton som barnet bærer på hovedet til festen.  
Dagen før festen lægges alle sværdene på et bord og her vil der i løbet af natten komme stjernestøv på sværdene.

**Festen:**Alle børn samles i garderoben, får røde eller blå kapper på. I grupperummet hvor børnene plejer at lege og som nu er mørkelagt, stråler der et stort blåt krystalbjerg med levende lys. Rummet er kun oplyst af disse lys. Vi tager plads rundt om bjerget. Hvert barn bliver kaldt op, og får sit stjernebånd på, samt får overrakt sit sværd. Et lille vers bliver fremsagt samtidigt. Når alle har fået sværd og stjernebånd, sidder vi rundt om ”bjerget”,  hvor vi alle får en lille skål med brød bagt i sværd form, nødder og chokolade at spise. Der fortælles en legende om ridder Georg og Sankt Michael.  
Vi går nu ud i det fri og svinger imens vore sværd. Vi synger og går på eventyr for at finde en ”drage” at kæmpe mod som ridder Georg.

**LANTERNEFESTEN:**Ugerne op til festen males der på akvarelpapir ”vådt-i-vådt” i røde og gule farver - til vores lanterner. Vi finder pinde der skal bære lanternen, og snitter dem til. Når lanternerne er blevet lavede, maler vi dem med madolie, det gør dem transparente og smukke at se på når fyrfadslyset i dem senere tændes.

**Festen:**Børn med forældre og evt. bedsteforældre mødes i børnehaven kl. 17. Her ser vi først et lille marionetteater om ”Lille nisse, der får en lanterne”.  
Herefter får børnene deres lanterne og vi går ud i mørket og lyser, mens vi synger vores lanternesange . Vi samles derefter ved bålpladsen og her møder vi Morten Vægter der kommer gående. Han er en gammel vis mand, der ser til at vi passer på vores huse, låser og rydder op. Hans kone har bagt kager til os, en sol, måne og stjernekage.  
Vi synger alle vores lanternesange for Morten, der går videre. Derefter er der boller og varm saft ved bålet.  
Børnene tager deres lanterner med hjem.

**ADVENTSSPIRAL:**Vi begynder December med vores adventsspiral.  
Dagen før denne fest pudser børnene æbler og der sættes små julelys i.  
De voksne lægger i grupperummet en spiral af grangrene med et stort lys i midten, og mørklægger rummet.

**Festen:**Børnene sidder i garderoben, de følges ind i rummet der kun er oplyst af levende lys.  
Alle sidder nu rundt om spiralen og en efter en kaldes de op og får deres æble med lys. Efter tur går de alene ind til midten af spiralen, til det store stearinlys. Her tænder de deres eget lys - og på vejen ud af spiralen, sætter barnet det i grannet i kanten af spiralen. Imens spilles der på harpe og synges julesange.  
Når alle har tændt fortælles der et juleeventyr. Herefter får vi alle en lille skål med lidt spiseligt.

**JUL – DECEMBER:**Vores nisse LURIFAKS kommer fra bondegårde og besøger os i December. Han har hængt flettede hjerter op med små gaver i til alle børnene. Hver dag kommer han ud af sit skab og fortæller os hvem der i dag skal have en gave fra de flettede hjerter. Når vi har bagt småkager sidder han næste altid i kagedåsen og har munden fuld af kager.  
I December synger vi nissesange og spiller julekrybbespil. En dag i slutningen af december kommer forældrene og ser vores julespil. Til denne dag har vi bagt småkager.  
Den sidste dag i børnehaven inden jul spiser vi ved et langt festbord med hvid risengrød.  
Vi danser om juletræet. Pludselig banker det på døren og ind kommer vores nisse med gaver til børnehaven. Alle glæder sig til deres egen jul.

**JANUAR:**Efter juleferien fortsætter vi med Helligtrekonger spillet. Her er hyrderne ikke med som i julespillet, men derimod de tre konger der kommer med deres gaver til det lille Jesus barn. Vi spiller det i den første uge af året.  
Resten af Januar fortælles et eventyr om ”Hans og de 12 måneder, der først fortælles som bordspil herefter er det alle børnene der er med i eventyret.

**FASTELAVNSFEST:**Vi vælger et tema som festen bygges op over f.eks. *på bondegården, i havet* osv.  
I skoven finder vi grene der bliver til vores fastelavnsris.  
I børnehaven laver vi pynt til risene, som når de bliver færdige pynter op i børnehaven. Sanglegen er nu fyldt med fastelavnssange.  
Dagen før festen bliver grupperummet forvandlet til f.eks. *bondegården.* Der er korn, hø til dyrene, måske kommer der en prinsesse på besøg. Hele rummet ligner en bondegård.

**Festen:**Alle er udklædt, også de voksne. Vi er samlet i garderoben, herfra bliver børnene en efter en fulgt ind til deres plads på bondegården. Nu bliver der fortalt og sunget et eventyr over alle de udklædte.   
Pludselig kan bondekonen ikke finde alle festkagerne eller nøglen er væk, alle hjælper med at lede og nu finder vi en snor, og i den trækker vi alle, sé der kommer nøglen eller kassen med kagerne. Alle er glade for festkagerne er reddet. Der spises og hygges.

**PÅSKE:**I denne tid sår vi karse eller korn.  
Børnene laver pomponer der bliver til små kyllinger, der hver bliver sat i deres lille halm rede, alle disse reder pynter op i børnehaven til vores påskefest.  
Dagen før påskefesten medbringer børnene grøntsager til påskeharen.  
Vi går i Brombærskoven. Børnene deles op i grupper, de store hjælper de små, med at lave en stor rede til påskeharen. Heri lægger vi de medbragte grønsager.

**Festen:**Vi begynder dagen i børnehaven, hvor der fortælles et påskeeventyr om påskeharen der kommer med æggene. Måske har haren været og se til vores reder.  
Børnene går forventningsfulde til Brombærskoven ”*Har haren været der”?*Og tænk: den har været der, og lagt små chokolade æg. Vi samler æggene i en kurv og går nu tilbage til børnehaven hvor vi triller kogte hønseæg ned til de små chokoladeæg.  
Alle børn prøver at trille - og spiser chokoladeæg.  
Der leges, og et stort påskebord gøres klar.  
Alle kommer ind og spiser æg, friskbagt brød, karse og nyder den gode stemning.  
Børnene får deres karse, påskekylling og rede med hjem.

**MAJFEST:**Inden festen laver vi blomsterkranse af papir. Der samles brænde til bålet.

**Festen:**Vi laver en stor blomsterkrans der sættes i toppen af majstangen, der også pyntes med lange silkebånd, for at fejre at skoven er blevet grøn.  
Alle tager et silkebånd i hånden og går rundt om stangen, mens vi synger Majsange .  
Vi ser nu stangen bliver dækket at de mange farvede silkebånd.  
Nu er bålet klar og der laves popcorn.

**PINSEFEST:**Forberedelse til festen: hér laver alle en lille pinsefugl. Fuglen laves af karton og pyntes med silkepapirs vinger. Pinde samles ind og snittes til, hvorefter fuglen hænger på en snor fra pinden og ”flyver”.

**Festen:**Vi samles i garderoberummet. Børnene har fint hvidt eller grønt tøj på. Hvert barn følges ind i grupperummet, hvor der er opstillet små lave skillevægge pyntet i hvidt stof og bøgegrene, børnene sidder med hvide ”vægge” af stof omkring sig. På gulvet foran dem er der lagt et stort hvidt stof, under dette et vandfad. Når alle er klar sætter en voksen sig og tænder et fyrfadslys for hvert barn, også dem der ikke er tilstede, lyset flyder nu rundt i vandet, sammen med hvide blomster. Herefter fortælles der et eventyr. Og vi får alle en pinsefugl småkage at spise.  
Herefter får børnene deres pinsefugl, med dem i hånden går vi til bakkerne hvor vi får fuglene til at flyve.  
Børnene får deres fugle med hjem.

**SOMMERFESTEN:**

Denne dag er det de store afslutningsfest (kommende børnehaveklassebørn) og de får ved denne fest særlig opmærksomhed.  
Ca. 1½ måneden før sommerfesten har en voksen øvet en ”hemmelighed”. Der øves et lille eventyr der opføres til sommerfesten. De har også hele foråret ”strikket”, fingerstrik som helst skal nå hele vejen rundt om børnehaven, hvilket vi prøver til sommerfesten.

**Festen:**Børn, forældre og bedsteforældre er velkommne. Vi samles alle for at se de ”stores” hemmelighed. Alle glædes over deres engagement. Efter eventyr spillet synges der:

”Nu er haven fuld af blomster  
Nu er haven fuld af roser  
alle blomstrer de for Signe  
alle blomstrer de for dig”.

Der synges for hver af de store børn, der også får en blomsterkrans bestående af bøgegrene og roser. Herefter får de en lille gave af børnehaven.  
Vi prøver nu om deres finger-strik kan nå rundt om børnehaven og mon ikke...  
Nu samles alle på græsplænen til fælles sangleg.   
Herefter er der frokost i det grønne.  
Mens vi spiser får hver barn uddelt deres tegninger, for hele året.

**FESTERNES BETYDNING:**Børnene får en fornemmelse af at være i et fællesskab. Vi forbereder noget sammen og deler festen, hvor alle deltager, og får en følelse af at være en vigtig del af festen.  
Ved forberedelserne til mange af festerne stimuleres børnene motorisk ved hjælp af f.eks. fingerstrik/ fremstilling af påskekylling.   
De stimuleres musikalsk ved sang, sprogligt ved eventyrfortælling.   
De oplever festen som en del af naturen.   
Ved de mange festen opstår der stemninger i os alle, indtryk der huskes til næste fest. Koncentration opøves, der arbejdes med hukommelsen, der opstår billeder som hentes frem når vi arbejde med festen på ny.

**AFSLUTNING**Vi ønsker ikke at opdrage på barnet, men på os selv. Alt opdragelse starter med os selv.  
Vi ønsker ikke at undervise barnet, men at vise det vejen ved efterligning f.eks. ved sangleg, men også ved alt hvad vi gør. Vi viser vejen her på jorden, så barnet ønsker at være her. Det kræver langsomhed og tid, for børn lever langsomt.  
Hvad vil vi gerne give barnet? Taknemmelighed og respekt for livet i hver aspekt af tilværelsen – helt ned i de små ting. Varmen som strømmer ud af radiatoren så jeg ikke fryser – eller bålets varme i børnehaven. Solen som glimter i duggen om morgenen, regnen som hænger i en fin tåge i gadelysets skær. Lykken over at jeg skal lave mad, og at jeg har mad at lave. Listen er uendelig.  
Men vores ærefrygt og hengivenhed for den sansebare verden vil vi bringe hen til barnet.  
Evnen til at undres og reflektere, og evnen til at lære om verden uden for sig selv – er en helt central proces i udviklingen af selvfølelsen.  
Vi ønsker at se hvert barn og anerkende det, så det kan udvikle sin selvtillid og sit selvværd - og på den måde udvikle barnet til et frit menneske, så det senere i livet kan få en social rolle det trives i.

Vi ønsker at vise barnet at verden er god.